
[bookmark: _Toc192838914]ΠΡΟΤΑΣΗ ΨΗΦΙΣΜΑΤΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
σχετικά με τις εκθέσεις της Επιτροπής, του 2023 και του 2024, για την Αλβανία
(2025/2017(INI))
Το Ευρωπαϊκό Κοινοβούλιο,
–	έχοντας υπόψη τη συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας αφετέρου[footnoteRef:1], [1:  ΕΕ L 107 της 28.4.2009, σ. 166, ELI: http://data.europa.eu/eli/agree_internation/2009/332/oj.] 

–	έχοντας υπόψη την αίτηση που υπέβαλε η Αλβανία στις 24 Απριλίου 2009 για προσχώρηση στην ΕΕ,
–	έχοντας υπόψη τον κανονισμό (ΕΕ) 2021/1529 του Ευρωπαϊκού Κοινοβουλίου και του Συμβουλίου, της 15ης Σεπτεμβρίου 2021, για τη θέσπιση του Μηχανισμού Προενταξιακής Βοήθειας (ΜΠΒ ΙΙΙ)[footnoteRef:2], [2:  ΕΕ L 330 της 20.9.2021, σ. 1, ELI: http://data.europa.eu/eli/reg/2021/1529/oj.] 

–	έχοντας υπόψη τον κανονισμό (ΕΕ) 2024/1449 του Ευρωπαϊκού Κοινοβουλίου και του Συμβουλίου, της 14ης Μαΐου 2024, για τη θέσπιση της διευκόλυνσης μεταρρυθμίσεων και ανάπτυξης για τα Δυτικά Βαλκάνια[footnoteRef:3], [3:  ΕΕ L 2024/1449 της 24.5.2024, ELI: http://data.europa.eu/eli/reg/2024/1449/oj.] 

–	έχοντας υπόψη την ανακοίνωση της Επιτροπής, της 5ης Φεβρουαρίου 2020, με τίτλο «Ενίσχυση της διαδικασίας προσχώρησης – Μια αξιόπιστη προοπτική της ΕΕ για τα Δυτικά Βαλκάνια» (COM(2020)0057),
–	έχοντας υπόψη την ανακοίνωση της Επιτροπής, της 8ης Νοεμβρίου 2023, με τίτλο «Ανακοίνωση του 2023 σχετικά με την πολιτική διεύρυνσης της ΕΕ» (COM(2023)0690), η οποία συνοδεύεται από υπηρεσιακό έγγραφο εργασίας της Επιτροπής με τίτλο «Albania 2023 Report» (Έκθεση του 2023 για την Αλβανία) (SWD(2023)0690),
–	έχοντας υπόψη την ανακοίνωση της Επιτροπής, της 8ης Νοεμβρίου 2023, με τίτλο «Νέο σχέδιο ανάπτυξης για τα Δυτικά Βαλκάνια» (COM(2023)0691),
–	έχοντας υπόψη την ανακοίνωση της Επιτροπής, της 20ής Μαρτίου 2024, σχετικά με τις μεταρρυθμίσεις και τις επανεξετάσεις των πολιτικών πριν από τη διεύρυνση (COM(2024)0146),
–	έχοντας υπόψη την ανακοίνωση της Επιτροπής, της 24ης Ιουλίου 2024, με τίτλο «Έκθεση του 2024 για το κράτος δικαίου» (COM(2024)0800), η οποία συνοδεύεται από υπηρεσιακό έγγραφο εργασίας της Επιτροπής με τίτλο «2024 Rule of Law Report – Country Chapter on the rule of law situation in Albania» (Έκθεση του 2024 για το κράτος δικαίου – Κεφάλαιο για την κατάσταση του κράτους δικαίου στην Αλβανία) (SWD(2024)0828),
–	έχοντας υπόψη την ανακοίνωση της Επιτροπής, της 30ής Οκτωβρίου 2024, με τίτλο «Ανακοίνωση του 2024 σχετικά με την πολιτική διεύρυνσης της ΕΕ» (COM(2024)0690), η οποία συνοδεύεται από υπηρεσιακό έγγραφο εργασίας της Επιτροπής με τίτλο «Albania 2024 Report» (Έκθεση του 2024 για την Αλβανία) (SWD(2024)0690),
–	έχοντας υπόψη το θεματολόγιο μεταρρυθμίσεων της Αλβανίας που υποβλήθηκε στο πλαίσιο της διευκόλυνσης μεταρρυθμίσεων και ανάπτυξης της ΕΕ, όπως εγκρίθηκε από την Επιτροπή στις 23 Οκτωβρίου 2024,
–	έχοντας υπόψη την τελική έκθεση της 29ης Σεπτεμβρίου 2023 της αποστολής παρακολούθησης εκλογών του Γραφείου Δημοκρατικών Θεσμών και Ανθρωπίνων Δικαιωμάτων (ΓΔΘΑΔ) του Οργανισμού για την Ασφάλεια και τη Συνεργασία στην Ευρώπη (ΟΑΣΕ) σχετικά με τις τοπικές εκλογές στην Αλβανία στις 14 Μαΐου 2023,
–	έχοντας υπόψη την κοινή γνωμοδότηση της Επιτροπής της Βενετίας και του ΟΑΣΕ/ΓΔΘΑΔ, της 11ης Δεκεμβρίου 2020, σχετικά με τις τροποποιήσεις του αλβανικού συντάγματος της 30ής Ιουλίου 2020 και τις τροποποιήσεις της 5ης Οκτωβρίου 2020 στον αλβανικό εκλογικό κώδικα,
–	έχοντας υπόψη τις δηλώσεις των συνόδων κορυφής ΕΕ-Δυτικών Βαλκανίων που πραγματοποιήθηκαν στις Βρυξέλλες στις 13 Δεκεμβρίου 2023 και στις 18 Δεκεμβρίου 2024,
–	έχοντας υπόψη τη διαδικασία του Βερολίνου που δρομολογήθηκε στις 28 Αυγούστου 2014,
–	έχοντας υπόψη τα προηγούμενα ψηφίσματά του σχετικά με την Αλβανία,
–	έχοντας υπόψη το άρθρο 55 του Κανονισμού του,
–	έχοντας υπόψη την έκθεση της Επιτροπής Εξωτερικών Υποθέσεων (A10-0000/2025),
Α.	λαμβάνοντας υπόψη ότι η διεύρυνση αποτελεί το πλέον αποτελεσματικό μέσο εξωτερικής πολιτικής της ΕΕ και γεωστρατηγική επένδυση στη μακροχρόνια ειρήνη, δημοκρατία, σταθερότητα και ασφάλεια στο σύνολο της ηπείρου·
Β.	λαμβάνοντας υπόψη ότι η διεύρυνση είναι μια αξιοκρατική διαδικασία που βασίζεται στη δημοκρατία, το κράτος δικαίου και τα θεμελιώδη δικαιώματα·
Γ.	λαμβάνοντας υπόψη ότι η Αλβανία είναι υποψήφια προς ένταξη στην ΕΕ χώρα από το 2014, ξεκίνησε ενταξιακές διαπραγματεύσεις τον Ιούλιο του 2022 και ολοκλήρωσε επιτυχώς τη διαδικασία ελέγχου τον Νοέμβριο του 2023·
Δ.	λαμβάνοντας υπόψη ότι η Αλβανία ξεκίνησε διαπραγματεύσεις για την ομάδα διαπραγματευτικών κεφαλαίων 1 «Θεμελιώδεις αρχές» στις 15 Οκτωβρίου 2024 και για την ομάδα 6 «Εξωτερικές σχέσεις» στις 17 Δεκεμβρίου 2024·
Ε.	λαμβάνοντας υπόψη ότι η Αλβανία είναι αξιόπιστος εταίρος εξωτερικής πολιτικής και είναι πλήρως ευθυγραμμισμένη με την κοινή εξωτερική πολιτική και πολιτική ασφάλειας της ΕΕ·
1.	εκφράζει την ικανοποίησή του για την αταλάντευτη δέσμευση της Αλβανίας για ένταξη στην ΕΕ, η οποία αντικατοπτρίζει τη συναίνεση μεταξύ των πολιτικών κομμάτων και τη συντριπτική στήριξη των πολιτών, και επικροτεί τη συνεπή πλήρη ευθυγράμμισή της με την κοινή εξωτερική πολιτική και πολιτική ασφάλειας της ΕΕ και την προώθηση της βασισμένης σε κανόνες διεθνούς τάξης·
2.	χαιρετίζει τη φιλοδοξία της Αλβανίας να ολοκληρώσει τις ενταξιακές διαπραγματεύσεις έως το τέλος του 2027 και την ταχεία πρόοδο που σημειώθηκε τα τελευταία χρόνια, ιδίως το άνοιγμα δύο ομάδων διαπραγματευτικών κεφαλαίων το 2024·
3.	σημειώνει ότι ο ρυθμός προσχώρησης στην ΕΕ καθορίζεται από την πρόοδο της υποψήφιας χώρας όσον αφορά την ευθυγράμμιση με το κεκτημένο της ΕΕ, τις επιδόσεις της όσον αφορά την εφαρμογή του και την ορθή λειτουργία όλων των θεσμών της χώρας, και βασίζεται στο κράτος δικαίου, τη χρηστή διακυβέρνηση και τα θεμελιώδη δικαιώματα· παροτρύνει την Αλβανία να επιταχύνει τις μεταρρυθμίσεις για την ενίσχυση του κράτους δικαίου, την καταπολέμηση της διαφθοράς και του οργανωμένου εγκλήματος και να διασφαλίσει την προστασία των θεμελιωδών δικαιωμάτων, συμπεριλαμβανομένης της ελευθερίας της έκφρασης·
4.	εκφράζει την ικανοποίησή του για τη νέα διευκόλυνση μεταρρυθμίσεων και ανάπτυξης της ΕΕ για τα Δυτικά Βαλκάνια, η οποία θα παράσχει 922 εκατομμύρια EUR σε επιχορηγήσεις και δάνεια στην Αλβανία, όταν αυτή εκπληρώσει τους όρους που καθορίζονται στο φιλόδοξο πρόγραμμα μεταρρυθμίσεων που έχει καταρτίσει·
5.	σημειώνει ότι η Αλβανία ενέκρινε το εθνικό σχέδιο για την ένταξη στην ΕΕ 2024-2026· ζητεί να καταβληθούν μεγαλύτερες προσπάθειες για την αύξηση της διαφάνειας και τη συμμετοχή στη δημόσια επικοινωνία σχετικά με την ένταξη στην ΕΕ·
Δημοκρατικοί θεσμοί, μέσα ενημέρωσης και κοινωνία των πολιτών
6.	επιμένει στη σημασία του εποικοδομητικού πολιτικού διαλόγου και της εύρυθμης κοινοβουλευτικής συμπεριφοράς ως βασικών πτυχών της δημοκρατικής διακυβέρνησης· επαναβεβαιώνει την κοινή ευθύνη των πολιτικών δυνάμεων της Αλβανίας για την ενίσχυση του εποικοδομητικού και χωρίς αποκλεισμούς πολιτικού διαλόγου και την υπέρβαση της συνεχιζόμενης πολιτικής πόλωσης στη χώρα· τονίζει την ανάγκη για αποτελεσματικότερη κοινοβουλευτική εποπτεία, βελτιωμένη λειτουργία των θεσμών και ουσιαστική συμμετοχή της κοινωνίας των πολιτών·
7.	λαμβάνει υπόψη τις τροποποιήσεις του Ιουλίου 2024 στον εκλογικό κώδικα της Αλβανίας, οι οποίες επιτρέπουν στους Αλβανούς της διασποράς να ψηφίζουν από το εξωτερικό και εισάγουν μερικώς ελεύθερης επιλογής καταλόγους υποψηφίων· επιμένει στην ανάγκη να ληφθούν υπόψη και να εφαρμοστούν οι εκκρεμείς συστάσεις του Γραφείου Δημοκρατικών Θεσμών και Ανθρωπίνων Δικαιωμάτων του ΟΑΣΕ/ΓΔΘΑΔ και της Επιτροπής της Βενετίας·
8.	σημειώνει με ανησυχία ότι η ανεξαρτησία και η πολυφωνία των μέσων ενημέρωσης εξακολουθούν να επηρεάζονται από την υψηλή συγκέντρωση της αγοράς, την αλληλεπικάλυψη επιχειρηματικών και πολιτικών συμφερόντων, την έλλειψη διαφάνειας όσον αφορά τη χρηματοδότηση και την ιδιοκτησία, τον εκφοβισμό και τις επισφαλείς συνθήκες εργασίας για τους δημοσιογράφους·
9.	υπενθυμίζει ότι οποιαδήποτε αναθεώρηση της νομοθεσίας για τα μέσα ενημέρωσης θα πρέπει να συνάδει με τις συστάσεις της Επιτροπής της Βενετίας και θα πρέπει να πραγματοποιείται με διαφάνεια και χωρίς αποκλεισμούς· σημειώνει ότι δεν έχει σημειωθεί πρόοδος όσον αφορά την ευθυγράμμιση του νομοθετικού πλαισίου με το κεκτημένο της ΕΕ και τα πρότυπα της ΕΕ, συμπεριλαμβανομένου του ευρωπαϊκού κανονισμού για την ελευθερία των μέσων ενημέρωσης[footnoteRef:4]· υπενθυμίζει την ανάγκη ενίσχυσης της ερευνητικής δημοσιογραφίας, του ελέγχου γεγονότων και του γραμματισμού στα μέσα επικοινωνίας για την καταπολέμηση της ρητορικής μίσους, της παραπληροφόρησης και των ψευδών ειδήσεων· [4:  Κανονισμός (ΕΕ) 2024/1083 του Ευρωπαϊκού Κοινοβουλίου και του Συμβουλίου, της 11ης Απριλίου 2024, σχετικά με τη θέσπιση κοινού πλαισίου για τις υπηρεσίες μέσων ενημέρωσης στην εσωτερική αγορά και την τροποποίηση της οδηγίας 2010/13/ΕΕ (ευρωπαϊκός κανονισμός για την ελευθερία των μέσων ενημέρωσης) (ΕΕ L, 2024/1083, 17.4.2024, ELI: http://data.europa.eu/eli/reg/2024/1083/oj).] 

10.	υπενθυμίζει την ευθύνη των εθνικών και τοπικών αρχών για τη βελτίωση της διαφάνειας, της λογοδοσίας και της συμμετοχικότητας μέσω της διεξαγωγής ουσιαστικών και τακτικών δημόσιων διαβουλεύσεων με τα ενδιαφερόμενα μέρη· σημειώνει με ανησυχία ότι η εφαρμογή από το αλβανικό κοινοβούλιο του νομικού πλαισίου για τις δημόσιες διαβουλεύσεις παραμένει κατά κύριο λόγο τυπική·
Θεμελιώδη δικαιώματα
11.	σημειώνει ότι το νομικό πλαίσιο της Αλβανίας για την έμφυλη βία δεν έχει ακόμη ευθυγραμμιστεί πλήρως με τη Σύμβαση της Κωνσταντινούπολης· εκφράζει την έντονη ανησυχία του για το γεγονός ότι η βία κατά των γυναικών παραμένει ένα φλέγον ζήτημα και ότι ο αριθμός των γυναικοκτονιών παραμένει υψηλός· ζητεί τη βελτίωση των υπηρεσιών υποστήριξης των θυμάτων, ιδίως της υγειονομικής περίθαλψης, της χρηματοδότησης καταλυμάτων, της δωρεάν νομικής συνδρομής και της επανένταξης και αποκατάστασης των θυμάτων·
12.	εκφράζει την ανησυχία του για τις συνεχιζόμενες ελλείψεις, όπως η μη ευθυγράμμιση ή η μερική ευθυγράμμιση με το κεκτημένο της ΕΕ, όσον αφορά τα άτομα με αναπηρία και την ισότητα των φύλων·
13.	εκφράζει την ικανοποίησή του για την έγκριση του νόμου για την προστασία των προσωπικών δεδομένων, με στόχο την πλήρη ευθυγράμμιση με το κεκτημένο της ΕΕ, αλλά εκφράζει έντονη ανησυχία για τον χειρισμό των προσωπικών δεδομένων και τις αδυναμίες των συστημάτων ΤΠ· καλεί τις αλβανικές αρχές να ενισχύσουν τις διασφαλίσεις κατά των παραβιάσεων δεδομένων·
Κράτος δικαίου
14.	εκφράζει την ικανοποίησή του για την πρόοδο που έχει επιτύχει η Αλβανία όσον αφορά την εφαρμογή των μεταρρυθμίσεων στον τομέα της δικαιοσύνης, συμπεριλαμβανομένης της διαδικασίας ελέγχου, που ολοκληρώθηκε σε πρώτο βαθμό· εκφράζει, ωστόσο, την ανησυχία του για τις συνεχιζόμενες πολιτικές παρεμβάσεις και πιέσεις στο δικαστικό σύστημα·
15.	υπογραμμίζει το ουσιαστικό έργο της ειδικής δομής της Αλβανίας για την καταπολέμηση της διαφθοράς και του οργανωμένου εγκλήματος (SPAK) όσον αφορά τη δημιουργία ιστορικού επιδόσεων για τη διερεύνηση, τη δίωξη και την καταδίκη σε υποθέσεις μεγάλης διαφθοράς· προειδοποιεί για την υπονόμευση του έργου ανεξάρτητων θεσμών όπως η SPAK·
16.	σημειώνει τις προκλήσεις όσον αφορά την ποιότητα και την αποτελεσματικότητα του συστήματος απονομής δικαιοσύνης, συμπεριλαμβανομένου του μεγάλου αριθμού κενών δικαστικών θέσεων, της έλλειψης επαρκούς δικαστικού προσωπικού, της ποιότητας της αρχικής και συνεχούς κατάρτισης των δικαστών, της συνέπειας της νομολογίας και της έλλειψης ενός σύγχρονου ολοκληρωμένου συστήματος διαχείρισης υποθέσεων· σημειώνει ότι τα κονδύλια του προϋπολογισμού είναι ανεπαρκή, ιδίως για το δικαστικό σκέλος·
17.	χαιρετίζει την έγκριση εθνικής νομοθεσίας για την ευθυγράμμιση με το κεκτημένο της ΕΕ όσον αφορά την καταπολέμηση της νομιμοποίησης εσόδων από παράνομες δραστηριότητες· σημειώνει την ανάγκη σύστασης ισχυρής υπηρεσίας ανάκτησης περιουσιακών στοιχείων και βελτίωσης του ελέγχου, της διερεύνησης, της δίωξης και της καταδίκης σε υποθέσεις μεγάλης διαφθοράς, μεταξύ άλλων μέσω της κατάσχεσης και της οριστικής δήμευσης περιουσιακών στοιχείων εγκληματικής προέλευσης·
18.	καλεί την Αλβανία να συνεχίσει να ευθυγραμμίζει το νομικό της πλαίσιο με το κεκτημένο της ΕΕ για την καταπολέμηση του οργανωμένου εγκλήματος· σημειώνει τον διορισμό πρόσθετων εισαγγελέων στην Ειδική Εισαγγελία, καθώς και τη σύσταση μονάδας χρηματοοικονομικών ερευνών· επαινεί τη συμμετοχή της Αλβανίας σε κοινές επιχειρήσεις και στη συνεργασία στο πλαίσιο της Ευρωπαϊκής Πολυκλαδικής Πλατφόρμας κατά των Εγκληματικών Απειλών (EMPACT) και με την Ιντερπόλ για την καταπολέμηση του οργανωμένου εγκλήματος·
Κοινωνικοοικονομικές μεταρρυθμίσεις
19.	χαιρετίζει τη δέσμευση της Αλβανίας να εφαρμόσει το σχέδιο ανάπτυξης της ΕΕ για τα Δυτικά Βαλκάνια, το οποίο περιλαμβάνει την ένταξη στην ενιαία αγορά της ΕΕ, την περιφερειακή οικονομική ολοκλήρωση, τις θεμελιώδεις μεταρρυθμίσεις και την αυξημένη χρηματοδοτική στήριξη·
20.	ενθαρρύνει τις αλβανικές αρχές να μειώσουν τον κίνδυνο της φτώχειας και του κοινωνικού αποκλεισμού βελτιώνοντας την πρόσβαση σε κοινωνικές υπηρεσίες και υπηρεσίες υγειονομικής περίθαλψης, ιδίως για τους μειονεκτούντες πληθυσμούς· ζητεί την εφαρμογή της εθνικής στρατηγικής κοινωνικής προστασίας της Αλβανίας για την περίοδο 2024-2030 και της εθνικής στρατηγικής για την απασχόληση και τις δεξιότητες 2023-2030·
21.	εκφράζει την ικανοποίησή του για το γεγονός ότι η Αλβανία προσχώρησε στον ενιαίο χώρο πληρωμών σε ευρώ τον Νοέμβριο του 2024, γεγονός που μειώνει το κόστος για τους πολίτες και τις επιχειρήσεις και θα συμβάλει στην περαιτέρω ενσωμάτωση της Αλβανίας στην ενιαία αγορά·
Περιβάλλον, ενέργεια και μεταφορές, βιώσιμος τουρισμός
22.	τονίζει ότι απαιτούνται περισσότερες προσπάθειες για την ευθυγράμμιση της Αλβανίας με το κεκτημένο της ΕΕ στον τομέα του περιβάλλοντος· ζητεί την ευθυγράμμισή της με τις οδηγίες της ΕΕ για την εκτίμηση περιβαλλοντικών επιπτώσεων[footnoteRef:5] και τη στρατηγική περιβαλλοντική εκτίμηση[footnoteRef:6]· [5:  Οδηγία 2011/92/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (ΕΕ L 26 της 28.1.2012, σ. 1, ELI: http://data.europa.eu/eli/dir/2011/92/oj)]  [6:  Οδηγία 2001/42/ΕΚ του Ευρωπαϊκού Κοινοβουλίου και του Συμβουλίου, της 27ης Ιουνίου 2001, σχετικά με την εκτίμηση των περιβαλλοντικών επιπτώσεων ορισμένων σχεδίων και προγραμμάτων (ΕΕ L 197 της 21.7.2001, σ. 30, ELI: http://data.europa.eu/eli/dir/2001/42/oj).] 

23.	υπενθυμίζει ότι απαιτούνται σημαντικές προσπάθειες προκειμένου η Αλβανία να επιτύχει τους στόχους που σχετίζονται με την προστασία του κλίματος, την ενεργειακή απόδοση, τη διαφοροποίηση και τον οικολογικό προσανατολισμό του ενεργειακού εφοδιασμού και των μεταφορών, την ποιότητα του αέρα και των υδάτων και τη διαχείριση των αποβλήτων·
24.	πιστεύει ακράδαντα ότι η προστασία του περιβάλλοντος και η ανάπτυξη του βιώσιμου τουρισμού πρέπει να συμβαδίζουν· εκφράζει την ικανοποίησή του για τη δημιουργία του Εθνικού Πάρκου του Άγριου Ποταμού Αώου-Vjosa και ζητεί να διατεθούν επαρκείς πόροι για την προστασία του·
Περιφερειακή συνεργασία και εξωτερική πολιτική
25.	χαιρετίζει την εταιρική σχέση ασφάλειας και άμυνας μεταξύ της ΕΕ και της Αλβανίας, που εγκρίθηκε στις 19 Νοεμβρίου 2024, η οποία δημιουργεί μια πλατφόρμα για ενισχυμένο διάλογο και συνεργασία σε θέματα ασφάλειας και άμυνας και αποτελεί σημαντικό βήμα προόδου·
26.	χαιρετίζει τις συνεχιζόμενες προσπάθειες της αλβανικής κυβέρνησης για την προώθηση σχέσεων καλής γειτονίας·
°
°	°
27.	αναθέτει στην Πρόεδρό του να διαβιβάσει το παρόν ψήφισμα στον Πρόεδρο του Ευρωπαϊκού Συμβουλίου, το Συμβούλιο, την Επιτροπή, την Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, τις κυβερνήσεις και τα κοινοβούλια των κρατών μελών, καθώς και στον Πρόεδρο, την κυβέρνηση και το κοινοβούλιο της Δημοκρατίας της Αλβανίας.

Η παρούσα έκθεση είναι η πρώτη της τρέχουσας κοινοβουλευτικής περιόδου σχετικά με την πρόοδο της Αλβανίας ως υποψήφιας προς ένταξη στην ΕΕ χώρας. Λόγω του γεγονότος ότι το 2024 ήταν έτος εκλογών στην ΕΕ, το παρόν ψήφισμα περιλαμβάνει την απάντηση του Κοινοβουλίου στις εκθέσεις της Επιτροπής, τόσο του 2023 όσο και του 2024, σχετικά με τη διεύρυνση.

Η έκθεση αξιολογεί την τρέχουσα κατάσταση και τις τελευταίες εξελίξεις όσον αφορά την πρόοδο της Αλβανίας σχετικά με την προσχώρησή της στην ΕΕ.

Μετά την επιτυχή διαδικασία ελέγχου, η Αλβανία ξεκίνησε διαπραγματεύσεις για την ομάδα διαπραγματευτικών κεφαλαίων «Θεμελιώδεις αρχές» τον Οκτώβριο του 2024 και για την ομάδα «Εξωτερικές σχέσεις» τον Δεκέμβριο του 2024.

Η παρούσα έκθεση αξιολογεί την πρόοδο της Αλβανίας όσον αφορά τους δημοκρατικούς θεσμούς, την ελευθερία των μέσων ενημέρωσης, τη συμμετοχή της κοινωνίας των πολιτών, τα θεμελιώδη δικαιώματα, το κράτος δικαίου, τις κοινωνικοοικονομικές μεταρρυθμίσεις, το περιβάλλον, την περιφερειακή συνεργασία και την εξωτερική πολιτική.

Παρά την πρόοδο που έχει σημειωθεί, η Αλβανία εξακολουθεί να αντιμετωπίζει ορισμένες προκλήσεις, όπως η υπέρβαση της εσωτερικής πολιτικής πόλωσης, η ενίσχυση του κράτους δικαίου και η εδραίωση των μεταρρυθμίσεων για την καταπολέμηση της διαφθοράς.

ΠΟΥ ΕΧΟΥΝ ΚΑΤΑΘΕΣΕΙ ΤΙΣ ΕΙΣΗΓΗΣΕΙΣ ΤΟΥΣ ΣΤΟΝ ΕΙΣΗΓΗΤΗ
Σύμφωνα με το άρθρο 8 του παραρτήματος Ι του Κανονισμού, ο εισηγητής δηλώνει ότι έλαβε εισηγήσεις από τις ακόλουθες οντότητες ή πρόσωπα κατά την εκπόνηση του σχεδίου έκθεσης, μέχρι την έγκρισή του από την επιτροπή:

	Οντότητα και/ή πρόσωπο

	Directorate-General for Enlargement and Eastern Neighbourhood (DG ENEST), European Commission

	European External Action Service

	Delegation of the European Union to Albania



Ο ανωτέρω κατάλογος συντάσσεται υπό την αποκλειστική ευθύνη του εισηγητή.

